Lue Jumalan sanaa


Lue Jumalan sanaa. 

"Taivas ja maa hukkuvat, mutta Jumalan sana pysyy ijankaikkisesti", sanoo Jeesus, Vapahtajamme. Raamattu on Jumalan sana. Sekä vanha että uusi testamentti ovat kirjoitetut Pyhän Hengen vaikutuksesta. Jeesus sanoo, ettei Vanhan Testamentin kirjoitusta voida rikkoa. Joh. 10:35. "Meillä on vahva profeetallinen sana ja te teette hyvin, että siitä vaarin otatte", sanoo Pietari. Jumalan kirjoitettu sana on meillä sitä varten, että siitä ottaisimme vaarin. Se valaisee meitä ja selvittää ajatuksemme. Raamattu julistaa meille Jumalan korkeat ajatukset ja näyttää meidän omat ajatuksemme vääriksi. Jumalan sana ei ole kuollut kirjain, vaan se on elävä ja terävämpi kuin kaksiteräinen miekka, joka paljastaa, mitä ihmisessä on ja vie meidät oikeaan synnintuntoon. Se tappaa meidät lain terävän sanan kautta niin, että koko oma kerskaus vaikenee. Kiviin piirretty laki on kadotustuomion virka. Mutta Pyhä Henki tekee sovituksen saarnan kautta kuolleet eläviksi. Pyhä Henki julistaa maailman vanhurskaaksi siitä, että Jeesus meni isän tykö (Joh. 16:10) kärsimisen tietä (Lk. 24:26). Hengen virka saarnaa vanhurskaudesta (2 Kor. 3:9), että olemme tulleet Jeesuksen veren kautta vanhurskaiksi. (Rm. 5:9). Raamatun sana antaa myös armosta eläville ihmisille oikeita elämän neuvoja.

On hyvin tärkeätä, että tutkimme ahkerasti Jumalan sanaa. Siitä saamme aina tietää ihan varmasti, mikä on missäkin asiassa taivaallisen Isän tahto. Muissa kirjoissa voi olla erehdyksiä. Niiden lauseisiin emme saa ehdottomasti luottaa, ennenkuin olemme katsoneet, pitävätkö ne yhtä Raamatun sanan kanssa. Emme saa myöskään uskoa kehenkään saarnaajaan, tutkimatta julistaako hän Jumalan sanaa vai ihmisten sanaa. Jos Jumalan kirja olisi uskovillekin enemmän tuttu, niin eivät kaikkinaiset opetuksen tuulet heitä niin pian horjuttaisi. Hyvät selityskirjat auttavat meitä paljon Raamatun sanaa ymmärtämään. Mutta helposti panemme pian selityksen Jumalan sanan sijalle, jos selitys poikkeaa itse sanasta. Me olemme luonnostamme niin valheellisia, että väärä raamatunselitys juurtuu meihin paljon helpommasti kuin Raamatun sana, joka puhuu totta. Vaikeana tautina vaivaa myös ihmisiä usein se luulo, että Raamatun sanaa on toisin ymmärrettävä kuin se on kirjoitettu. On kuitenkin hyvä meidän muistaa, että Jumalan sana tarkoittaa aivan sitä, mitä se sanookin. Kun Jumala on antanut meille kirjoitetun sanansa, niin hän auttaa meitä myös Pyhän Henkensä kautta ymmärtämään sanaansa, kun sitä luemme lapsen kunnioituksella. Mitä enemmän näin tutkimme Raamatun sanaa, sitä enemmän sydämemme siihen kiintyy. Raamatun näennäiset ristiriidatkin selviävät meille ahkeran Raamatun lukemisen kautta.

Raamattu on aarreaittamme ja asevarastomme. On hyvä, että Jumalan sanaa ahkerasti saarnattaisiin ja luettaisiin, että me Jumalan armosanan kautta tulisimme varjelluiksi ijankaikkiseen elämään ja että me jo kotimatkalla tietäisimme, mikä Isän hyvä ja armollinen tahto on.

H. P.

Lähde: Seurakunta 15.6.1925.

Seurakunta
Heino Pätiälä
Kristinusko
1925